ପ୍ୟାନିକ ଆଟାକ ରୋଗରେ ହଠାତ ରୋଗୀର ଅତ୍ୟନ୍ତ ଆତଙ୍କ   ସୃଷ୍ଟି ହୁଏ, ପାଲପିଟେସନ   ହୁଏ, ଝାଳ ବୁହେ, ଶରୀର କମ୍ପନ ହୁଏ, ଅଣନିଶ୍ୱାସୀ   ଲାଗେ, କାଲୁଆ ହୋଇଯାଏ ଓ କିଛି ଅସୁବିଧା ହେଉଥିବା ଅନୁଭବ ହୁଏ । ଅଳ୍ପ କିଛି ମିନିଟ ମଧ୍ୟରେ ସର୍ବାଧିକ ଲକ୍ଷଣ ସୃଷ୍ଟି ହୁଏ । ଛାତିରେ   ଯନ୍ତ୍ରଣା ହୁଏ ବା ନିୟନ୍ତ୍ରଣ ହରେଇବା ଅନୁଭବ ହୁଏ । ଏହି ପ୍ୟାନିକ ଆଟାକ ସାଂଘାତିକ ନୁହେଁ । ଅନେକ ଗୁଡ଼ିଏ ରୋଗରେ ପ୍ୟାନିକ ଆଟାକ ହୁଏ ଯଥା:- ପ୍ୟାନିକ ଡିଜ‌ଅର୍ଡ଼ର, ସୋସିଆଲ ଆଙ୍ଗଜାଇଟି ଡିଜଅର୍ଡ଼ର  , ପୋଷ୍ଟ ଟ୍ରମାଟିକ ସ୍ଟ୍ରେସ ଡିଜଅର୍ଡ଼ର  , ସବସ୍ଟାନ୍ସ ୟୁଜ ଡିଜଅର୍ଡ଼ର  , ମେଜର ଡିପ୍ରେସିଭ ଡିଜ‌ଅର୍ଡ଼ର   ଓ ମେଡିକାଲ ରୋଗ ସମସ୍ୟା । କୌଣସି କାରଣ ବଶତଃ ଏହି ରୋଗ ଟ୍ରିଗର ହୋଇପାରେ ବା ଆଶା ବ‌ହିର୍ଭୁତ ହୁଏ । ଧୂମ୍ରପାନ   ଓ ମାନସିକ ଚାପ   ଏହାର ସଙ୍କଟ କାରକ ଥାଆନ୍ତି । ରୋଗ ନିର୍ଣ୍ଣୟ କଲାବେଳେ ଅନ୍ୟାନ୍ୟ ରୋଗ ଯେପରିକି ଅନ୍ୟ ମାନସିକ ରୋଗ, ହୃତ୍‌ପିଣ୍ଡ ରୋଗ  , ହାଇପରଥାଇରଏଡିଜମ, ହାଇପରପାରାଥାଇରଏଡିଜ୍ମ, ଫୁସଫୁସ ରୋଗ   ରୋଗମାନଙ୍କର ଅନୁପସ୍ଥିତି ବିଷୟ ଦେଖିବାକୁ ପଡ଼େ ଓ ବ୍ୟବ‌ହାର କରୁଥିବା ଔଷଧ ବିଷୟ ବୁଝିବାକୁ ହୁଏ । ଅନ୍ତର୍ନିହିତ କାରଣ ଥିଲେ ପ୍ରଥମେ ତାଙ୍କର ଚିକିତ୍ସା କରାଯାଏ । ରୋଗ ଆକ୍ରମଣ ବାରମ୍ବାର ହେଲେ ସାଇକୋଥେରାପି   ବା ଔଷଧ   ଦିଆଯାଏ । ଶ୍ୱାସକ୍ରିୟା ଟ୍ରେନିଙ୍ଗ ଓ ପେଶୀ ଶିଥିଳ କରିବା ଟେକନିକ ସାହାଯ୍ୟ କରିପାରେ । ଏହି ରୋଗୀମାନେ ଆତ୍ମହତ୍ୟା ପ୍ରବଣ ହୁଅନ୍ତି । ୟୁରୋପରେ ୩% ଲୋକଙ୍କୁ ଓ ଯୁକ୍ତରାଷ୍ଟ୍ର ଆମେରିକାରେ ୧୧% ଲୋକଙ୍କୁ ଏହି ରୋଗ ହୁଏ । ପରୁଷଙ୍କ ଅପେକ୍ଷା ମହିଳାଙ୍କୁ ଏହି ରୋଗ ଅଧିକ ହୁଏ । ପ୍ୟୁବର୍ଟି   ବା ପ୍ରାକ୍-ଯୁବାବସ୍ଥାରେ ଏହି ରୋଗ ଆରମ୍ଭ ହୁଏ । ପିଲା ଓ ବୟସ୍କ ଲୋକଙ୍କୁ ଏହି ରୋଗ କମ ଆକ୍ରମଣ କରେ ।